बांग्लादेशी घुसपैठ मुद्दे पर सोनिया का भाजपा पर प्रहार  
सोनिया ने कहा कि पार्टी अब असम में बांग्लादेशी घुसपैठ का मुद्दा उठा रही है, जबकि अपने शासन के दौरान बीजेपी इस दिशा में कुछ भी नहीं किया।
कांग्रेस अध्यक्ष सोनिया गांधी ने शुक्रवार को भारतीय जनता पार्टी (भाजपा) पर यह कहते हुए प्रहार किया कि पार्टी अब असम में बांग्लादेशी घुसपैठ का मुद्दा उठा रही है, जबकि अपने शासन के दौरान उसने इस दिशा में कुछ भी नहीं किया।  असम के मुख्य शहर गुवाहाटी में एक चुनावी रैली में सोनिया ने कहा, "भाजपा जब केंद्र की सत्ता में थी, उस दौरान उसने बांग्लादेश से आने वाले लोगों की घुसपैठ रोकने के लिए कुछ भी नहीं किया और अब, जब यहां चुनाव है तब वही पार्टी बांग्लादेशियों से खतरे की बात कह रही है।"   उन्होंने कहा, "असम और केंद्र की कांग्रेस सरकार घुसपैठ को रोकने के लिए कारगर कदम उठा रही है।" सोनिया ने पश्चिमी शहर धुबड़ी में एक अन्य चुनावी रैली को भी सम्बोधित किया। उन्होंने असम के लोगों से कांग्रेस को राज्य में तीसरी बार सत्ता संभालने का मौका देने की अपील की।  धुबड़ी में सोनिया ने कहा, "असम गण परिषद (अगप) और भाजपा असम में मिथ्या प्रचार कर रही है, लेकिन मुझे आपसे यह कहना पड़ रहा है कि उन्होंने असम के लोगों के लिए कुछ नहीं किया, सिर्फ झूठे वादे किए।" उन्होंने कहा, "भाजपा के नेतृत्व वाली सरकार जब केंद्र में थी, और राज्य में अगप सत्ता में थी उस दौरान इन सरकारों ने असम के लिए क्या किया? मैं अगप और भाजपा दोनों को चुनौती देती हूं कि वे स्पष्ट करें कि अपने शासन के दौरान उन्होंने असम के लिए क्या किया?" दोनों रैलियों में सोनिया के जोरदार भाषण की लोग तारीफ करते देखे गए।